Mengapa Khuruj 3 Hari, 40 Hari, 4 Bulan? 

Para Sahabat Keluar ke Jalan Allah: 

Sebanyak 150 jemaah telah dikeluarkan dari Madinah dalam masa 10 tahun tersebut. Baginda 
s.a.w. sendiri telah menyertai 25 daripada jemaah-jemaah tersebut. Sebahagian jemaah tersebut 
terdiri daripada 10,000 orang, ada yang 1,000 orang, 500 orang, 300 orang, 15 orang, 7 orang 
dan sebagainya. Jemaah-jemaah ini ada yang keluar untuk 3 bulan, 2 bulan, 15 hari, 3 hari dan 
sebagainya. 125 jemaah lagi sebahagiannya terdiri daripada 1000 orang, 600 orang, 500 orang 
dan sebagainya dengan masa 6 bulan, 4 bulan dan sebagainya. Sekiranya kita menghitung 
dengan teliti maka akan didapati purata masa yang diberikan oleh setiap sahabat untuk keluar ke 
jalan Allah dalam masa setahun ialah antara 6 hingga 7 bulan. 

(Petikan Bayan Maulana Yusuf: USAHA RASULULLAH SAW DAN SAHABAT RA DALAM 
KEHIDUPAN MADINAH) 

Sahabat r.hum keluar 5 tahun: 

Pada tahun 627M satu rombongan sahabat-sahabat Nabi S.A.W yang diketuai oleh Wahab bin 
Abi Qabahah telah mengunjungi Riau dan menetap selama 5 tahun di sana (sebelum pulang ke 
Madinah) 

(dipetik dari kitab ‘Wali Songo dengan perkembangan Islam di Nusantara’, 

oleh Haji Abdul Halim Bashah, terbitan Al Kafilah Enterprise, Kelantan, 1996, m/s 79, bab 9, 
ISBN 983-99852-8-0) 

Sahabat r.hum keluar 6 bulan: 

Bara r.a meriwayatkan bahawa Rasulullah s.a.w telah mengutus Khalid ibne-Walid r.a kepada 
penduduk Yamen untuk mengajak mereka masuk Islam. Bara berkata: Aku juga termasuk dalam 
jamaah itu. Kami tinggal di sana selama 6 bulan. Khalid r.a kerap mengajak mereka untuk masuk 
Islam, tetapi mereka menolak ajakannya. 

Kemudian Rasulullah s.a.w mengutus ‘Ali ibne-Abi Talib r.a ke sana dan memerintahkan kepada 
Khalid r.a. untuk kembali dengan seluruh jamaah kecuali salah seorang dari jamaah Khalid r.a. 
yang mahu menemani Ali r.a, maka ia boleh ikut serta dengan Ali r.a. Bara r.a berkata: Akulah 
yang menemani Ali r.a. selama di sana. Ketika kami betul-betul dekat dengan penduduk Yaman, 
maka mereka keluar dan dan datang kehadapan kami. Lalu Ali r.a. mengatur saf mereka untuk 
mengerjakan solah dan Ali yang menjadi imam dalam solah kami. Selesai solah, Ali r.a 
membacakan isi surat Rasulullah s.a.w kepada mereka. Setelah mendengar isi surat Rasulullah 
s.a.w itu maka seluruh Bani Hamdan masuk Islam. 

Kemudian Ali r.a. menulis surat kepada Rasulullah s.a.w yang kandungannya memberitahukan 
tentang keislaman mereka kepada baginda. Setelah isi surat tersebut dibacakan kepada 
Rasulullah s.a.w, maka baginda langsung sujud syukur kepada Allah s.w.t. Setelah mengangkat 
kepala, baginda berdoa: Keselamatan bagi Bani Hamadan. Keselamatan bagi Bani Hamadan. 

(Bukhari, Baihaqi, Bidayah-wan-Nihayah) 

(Dipetik dari kitab Muntakhab Ahadith, bab Dakwah dan Tabligh, hadith 108) 

Keluar 4 bulan: 

Ibn Juraij berkata: “Ada seseorang yang menceritakan kepada saya bahwa pada suatu malam 
ketika Umar r.a sedang berkeliling (ghast/jaulah) di sekitar lorong-lorong kota Madinah, tiba-tiba 
beliau mendengar seorang wanita sedang mengungkapkan sya’ir: 

Betapa panjang malam ini dan betapa gelap di sekelilingnya. Daku tidak boleh tidur kerana tiada 
yang tersayang yang boleh ku ajak bercumbu. Andai bukan kerana takut berdosa kepada Allah 
yang tiada sesuatu pun dapat menyamaiNya, sudah pasti ranjang ini goyang oleh yang lainnya. 

Ketika Umar r.a mendengar syairnya itu, maka dia bertanya kepada wanita tersebut, “Apa yang 
teijadi padamu?” Wanita itu menjawab, “Saya sangat merindukan suami saya yang telah 
meninggalkan saya selama beberapa bulan.” Umar r.a. betanya, “Apakah kamu bermaksud 
melakukan hal yang buruk?” Wanita itu menjawab, “Saya berlindung kepada Allah.” Umar r.a. 
berkata, “Kuasailah dirimu! Sekarang saya akan mengutus orang untuk memanggil suamimu.” 

Setelah itu Umar r.a. bertanya kepada anak perempuannya Hafsah r.anha, “Aku akan bertanya 
padamu mengenai sesuatu masalah yang membingungkan aku, mudah-mudahan kamu boleh 
memberi jalan keluar untukku. Berapa lama seorang wanita mampu menahan kerinduan ketika 
berpisah dari suaminya?” Mendengar pertanyaan itu, Hafsah r.anha menundukkan kepala merena 
merasa malu. Umar r.a. berkata, “ Sesungguhnya Allah tidak pernah merasa malu dalam hal 
kebaikan.” Hafsah menjawab sambil berisyarat dengan jari tangannya, “Tiga sampai empat 
bulan.” 

Kemudian Umar r.a. menulis surat kepada setiap amir (pimpinan) pasukan tentera Islam supaya 
tidak menahan anggota pasukannya lebih dari 4 bulan.” 

(Riwayat Abdur Razzaq dalam kitab Al-Kanz Jilidi VIII, m/s.308). 

Ibnu ‘Umar r.a mengatakan bahawa pada suatu malam Umar r.a. keluar (untuk melihat ehwal 
orang ramai), tiba-tiba beliau mendengar seorang wanita sedang bersya’ir: 

Betapa panjang malam ini dan betapa gelap di sekelilingnya. Aku tidak boleh tidur kerana tiada 
yang tersayang yang boleh ku ajak bercumbu. Kemudian Umar r.a. bertanya kepada Hafsah 
r.anha, “Berapa lama wanita dapat bertahan tidak bertemu dengan suaminya?” Hafsah r.anha 
menjawab, “Enam atau empat bulan.” Maka Umar r.a. berkata, 

“Untuk selanjutnya saya tidak akan menahan tentera lebih dari masa itu.” 

(Hr. Baihaqi dalam kitabnya jilid IX m/s 29) 

[seperti yang dipetik dari kitab Hayatus Sahabah, bab Al-Jihad] 

Keluar 40 hari: 

“Seorang lelaki telah datang kepada Saiyidina Umar ibnu Khattab r.a. maka Saiyidina Umar r.a. 
pun bertanya: Di manakah engkau berada? Dijawabnya: Saya berada di Ribat. Saiyidina Umar 
r.a. bertanya lagi: Berapa hari engkau berada di Ribat itu? Jawabnya tiga puluh hari. Maka 
berkata Saiyidina Umar r.a.: Mengapa kamu tidak cukupkan empat puluh hari? 


Mengapa Khuruj 3 Hari, 40 Hari dan 4 Bulan? 


Page 3 


(Kanzul Ummal, Juzuk 2 muka surat 288, dipetik dari kitab ‘Risalah ad Dakwah - Apa itu 
Dakwah Tabligh’, susunan Hj. Abdul Samad Pondok Al Fusani Thailand, terbitan Perniagaan 
Darul Khair, 1988) 

Keluar 3 Hari: 

Daripada Ibnu Umar r.a. berkata: Nabi s.a.w telah memanggil Abdul Rahman bin Auf r.a. lalu 
bersabda: Siap sedialah kamu, maka sesungguhnya aku akan menghantar engkau bersama satu 
jama’ah maka menyebut ia akan hadis dan katanya: Maka keluarlah Abdul Rahman hingga 
berjumpa dengan para sahabatnya, maka berjalanlah mereka sehingga sampai ke suatu tempat 
pertama bernama Daumatul Jandal, maka manakala ia masuk ke kampung itu ia mendakwah 
orang-orang kampung itu kepada Islam selama tiga hari. Manakala sampai hari yang ketiga dapat 
Islamlah Asbagh bin Amru al Kalbi r.a. dan adalah ia dahulunya beragama Nasrani dan ia ketua 
di kampung itu. 

(Hadith riwayat Darul Qutni, dipetik dari kitab ‘Risalah ad Dakwah - Apa itu Dakwah Tabligh’, 
susunan Hj. Abdul Samad Pondok Al Fusani Thailand, terbitan Perniagaan Darul Khair, 1988) 

Fatwa Ulama: 

Oleh Mufti Ebrahim Desai, Darul Ifta, Madrasah In’aamiyyah, Camperdown, South Africa. 

Istilah, ‘Tashkil’ (yang biasa digunakan dalam Jamaah Tabligh), bermaksud menyeru orang 
ramai kaum Muslimin untuk memberi masa mereka, untuk keluar ke Jalan Allah bagi tujuan 
pengislahan diri dan membuat kerja dakwah dan tabligh dalam jangka masa tertentu, seperti 3 
hari, 10 hari, 15 hari, 40 hari, 4 bulan, 7 bulan, 1 tahun dan sebagainya. 

Jangkamasa tersebut bukan satu kemestian tapi ianya hanya dianjurkan seperti mana seseorang 
yang mengikuti kursus kecemasan (first aid), misalnya, dianjurkan untuk mengikuti kursus 
praktikal selama sebulan. Walaupun tidak berm a kna yang dia terus akan jadi doktor pakar, 
sekurang-kurangnya dia tahu apa yang perlu dia lakukan semasa kecemasan. Begitu juga, 
seseorang yang keluar ke Jalan Allah selama 3 hari, atau 40 hari, atau 4 bulan dan sebagainya, 
bukan bermakna dia telah menjadi seorang yang ahli atau pakar dalam Syariah, tapi sekurang- 
kurangnya dia tahu apa kehendak-kehendak asas dalam Syariah. 

Lebih lama masa yang dia berikan untuk keluar ke Jalan Allah, lebih banyak dia akan belajar dan 
menyempurnakan dirinya sebagai seorang Mukmin. Jangkamasa keluar tersebut bukanlah 
kriteria yang diwajibkan mengikut Syariah.. Dan Allah Maha Mengetahui. 

(Mufti Hbrahim Desai, FATWA DEPT, Jawapan No. 2611) 

Mereka berkata: Orang-orang Tabligh membuat bida’ah berupa keluar di jalan Allah secara 
berjemaah dan membatasi masa keluar 3 hari, 40 hari dan 4 bulan. 

K ami katakan: 

Sesungguhnya keluar untuk memperbaiki diri adalah seperti keluar untuk menuntut ilmu dan 
hidayah. Juga seperti keluar untuk mendakwah manusia kepada Allah dan mengajar mereka hal- 
hal yang bermenafaat di dunia dan akhirat. Semuanya itu adalah keluar di Jalan Allah, apabila di 
landasi niat yang benar dan untuk mengapai redha Allah s.w.t, bukan untuk memperolehi harta 
dan penghormatan atau untuk hiburan, permainan dan kebatilan. 

Adalah termasuk kelakuan bodoh atau pura-pura bodoh apabila ada orang yang mengingkari 
keluarnya Jemaah Tabligh untuk kepentingan hidayah bagi manusia, mengajar mereka, 
memperbaiki diri mereka dan mendidik rohani mereka. 

Padahal Rasulullah s. a. w bersabda, “Sepetang atau sepagi keluar di jalan Allah, lebih baik 
daripada mendapatkan dunia dan segala isinya. 

Juga sabda Rasulullah s. a. w, “Barangsaiapa mendatangi masjid ini, semata-mata untuk kebaikan 
yang ia ajarkan atau ia pelajari, laksana mujahid fi sabilillah.” 

Dan banyak lagi hadith sahih dan hassan yang mengajarkan dan memberi semangat untuk keluar 
di Jalan Allah. Alangkah ajaibnya perkataan mereka bahawa keluarnya Jemaah Tabligh adalah 
bida’ah! Dan lebih ajaib lagi mereka berhujah terhadap “keluar fi sabilillah secara berjemaah 
adalah bida’ah” dengan jangkaan mereka bahawa Rasulullah s.a.w mengirimkan Mu’az r.a ke 
Yaman bersendirian saja dan tidak berjemaah. 

Mereka lupa atau tidak tahu bahawa Rasulullah s.a.w tidak mengirimkan Mu’az r.a sendirian 
tetapi mengirimkan Abu Musa Al Asy’ary r.a bersamanya. Baginda s.a.w bersabda kepada 

keduanya, “Gembirakanlah mereka dan jangan kalian buat mereka lari. Mudahkan mereka dan 
jangan kalian menyusahkan. Bertolong-tolonglah kalian dan jangan berselisih.” 

Juga beliau mengirimkan Ali bin Abi Talib dan Khalid bin Sa’id bin al Ash r.huma. Bersama 
mereka baginda s.a.w mengirimkan rombongan besar untuk dakwah, ta’lim dan memutuskan 
perkara diantara manusia. 

Tentang pembatasan masa keluar yang mereka katakan sebagai Bidaah, adalah peraturan dakwah 
sebagaimana peraturan sekolah dan universiti yang mengenal batasan masa belajar dan 
kerehatan, untuk menyiapkan bekal dan perbelanjaan selama masa keluar. Apakah dengan 
demikian, orang-orang Tabligh dianggap membuat bida’ah kerena mereka mengatur hari-hari 
untuk kepentingan dan khuruj fi sabilillah (keluar di jalan Allah)? 

Alhamdulillah. 

Ditulis oleh Sheikh Abu Bakar Jabir Al-Jazairy, 

Mudir di Masjid Nabawi dan Universiti Madinah Al-Munawarrah 

Dipetik dari buku “Menyingkap Tabir Kesalahfahaman Terhadap Jemaah Tabligh 

Abu Abil Hasan (bekas pelajar Darul Uloom Faisalabad Pakistan) menulis: 

Dakwah dan Tabligh ialah keija para Anbiya. Dan inilah juga usaha yang telah 
dipertanggungjawabkan oleh Allah kepada seluruh umat Islam. Maksud kepada usaha ini ialah 
supaya seluruh manusia dapat mengamalkan keseluruhan agama. Usaha untuk menghidupkan 
agama ini tidak memadai dengan hanya memberi masa 3 hari 40 hari dan 4 bulan. Bahkan harus 
berjuang dan berjihad seumur hidup kita. 

Ini telah dijelaskan oleh Allah SWT didalam al-Qur’an: 

Sesungguhnya Allah telah membeli dari orang-orang mukmin diri mereka dan harta mereka 
dengan (balasan) syurga untuk mereka (disebabkan) mereka berperang dijalan Allah: maka 
(diantara) mereka ada yang membunuh dan terbunuh. (Balasan Syurga yang demikian ialah) 
sebagai janji yang benar yang ditetapkan oleh Allah didalam Taurat Injil dan Al-Qur’an; dan 
siapakah lagi yang lebih menyempurnakan janjinya daripada Allah? Oleh itu bergembiralah 

dengan jualbelinya itu dan (ketahuilah bahawa) jualbeli (yang seperti itu) ialah kemenangan yang 
besar. (At-Taubah ayat 111). 

Dalam ayat yang tersebut diatas Allah telah membeli dan meminta keseluruhan hidup orang- 
orang mukmin dan harta mereka untuk beijuang menegakkan agama Allah. Bukan setakat 4 
bulan 40 hari sahaja. Tetapi malangnya pada hari ini umat Islam untuk melaksanakan satu 
perintah Allah yang paling besar iaitu sembahyang yang hanya mengambil masa beberapa mi ni t 
sahaja pun sudah tidak ada masa kerana sibuk dengan fikir dan kerja-kerja dunia. Apa lagi untuk 
keluar seumur hidup. 

Umat hari ini telah jauh daripada agama. Kemampuan yang ada pada mereka juga berbeza-beza. 
Melalui panduan Al-Qur’an dan Hadith, para Ulama’ dan masyaikh di dalam jemaah ini telah 
menetapkan nisab yang mampu diikuti oleh setiap umat Islam. Memanglah tidak ada ayat Al- 
Qur’an yang memerintahkan untuk keluar bertabligh selama 4 bulan dan 40 hari tetapi bilangan 
dan angka ini banyak terkandung didalam Al-Qur’an dan hadith. 

Kenapakah angka-angka ini tercatit didalam Al-Qur’an dan Hadith? Sudah pasti ada hikmahnya 
di sebalik angka itu. Disini saya nukilkan beberapa riwayat dan pandangan Ulama’ betapa 
hikmahnya bilangan hari-hari tersebut. 

1. Hikmah keluar tiga hari 

i. Suasana amat mempengaruhi seseorang itu. Seorang yang duduk di dalam suasana Iman dan 
akhlak yang baik dan dipenuhi dengan ibadat dalam masa tiga hari sudah pasti akan 
membenihkan satu suasana dan kejernihan hati didalam sanubari seseorang itu. Di zaman Nabi 
s.a.w orang-orang kafir yang ditawan akan dikurung didalam masjid. Tujuannya ialah supaya 
mereka dapat melihat amalan-amalan orang Islam didalam masjid. 

Didalam Sahih Bukhari jilid kedua bab Maghazi dinukilkan bahawa seorang lelaki bernama 
Sumamah bin Ausal dari banu Hanafiah telah ditawan dan diikat didalam masjid Nabawi. 
Selama 3 hari beliau telah melihat amalan orang Islam yang sibuk dengan amalan dakwah, 
belajar dan mengajar, beribadat dan berkhidmat diantara satu sama lain. 

Hari yang pertama beliau ingkar untuk menerima Islam. Begitu juga pada hari yang kedua. Pada 
hari yang ketiga baginda Rasulullah s.a.w telah membebaskannya. Setelah dibebaskan dari 

tawanan beliau merasai sesuatu didalam hatinya lantas beliau mandi dan datang semula ke 
masjid Nabawi dan bertemu dengan baginda Rasulullah s.a.w dan terus memeluk agama Islam. 
Betapa besarnya perubahan pada diri Sumamah yang amat berkesan dengan amalan masjid pada 
ketika itu. Dalam masa tiga hari menjadi sumber hidayat kepadanya. 

ii. Jemaah-jemaah yang dihantar oleh baginda Rasulullah s.a.w atas maksud dakwah atau 
berjihad akan diberi penerangan tertib dan usul bagaimana untuk berdakwah dan berperang. 
Diantaranya ialah: 

• Jangan memerangi mereka sebelum diberi dakwah selama 3 hari. 

• Jangan membunuh kanak-kanak, wanita dan orang-orang tua yang lemah dikalangan mereka. 

• Jangan membuat kerosakan pada harta benda, tanam-tanaman dan membunuh binatang 
temakan. 

Kenapa baginda memberi tempoh selama 3 hari dengan memberikan dakwah terlebih dahulu 
sebelum memulakan peperangan? 

Ini ialah pengajaran daripada baginda Rasulullah s.a.w bahawa didalam Islam tidak ada 
peperangan tanpa memberi dakwah terlebih dahulu. Melalui amalan dakwah selama 3 hari ini 
orang-orang kafir akan melihat muamalah dan akhlak orang-orang Islam terhadap orang kafir 
sendiri. Ini sudah pasti akan mempengaruhi jiwa mereka dan memeluk agama Islam. 

Kisah ini terkandung didalam Hayatus Sahabah dimana baginda Rasulullah s.a.w telah 
menghantar Abdul Rahman bin Auf r. a. ke satu tempat bernama Daumatul Jandal sebagaimana 
berikut: 

Sehingga beliau sampai ke Daumatul Jandal lantas beliau mendakwahkan kepada mereka 
(penduduk Daumatul jandal) selama tiga hari supaya memeluk agama islam. Maka pada hari 
yang ketiga Asbagh bin Amar Al Kalbi telah memeluk agama Islam. Beliau ialah seorang 
nasrani dan ketua di kalangan mereka. 

iii. Hadzrat Zakaria a.s seorang Nabi yang telah tua. Apabila Allah s.w.t mahu mengumiakan 
anak kepadanya beliau bertanya “Wahai Allah apakah tandanya yang engkau akan mengumiakan 
anak kepadaku sedangkan aku telah tua? Allah s.w.t menjawab sebagaimana didalam Al-Qur’an: 

Tandanya bagimu kamu tidak dapat berkata-kata dengan manusia selama tiga hari kecuali 
dengan isyarat. Berzikirlah kepada Tuhanmu sebanyak-banyaknya dan bertasbihlah diwaktu pagi 
dan petang (Ali Imran ayat 41) 

Para mufassirin berkata tanda diterimanya doa Hadzrat Zakaria a. s ialah dia tidak boleh bercakap 
selama tiga hari kecuali dengan isyarat. Pada masa itu Allah s.w.t telah memerintahkan Hadzrat 
Zakaria a. s supaya berzikir sebanyak-banyaknya dan meninggalkan perkataan-perkataan dunia 
untuk menambah penghampirannya kepada Allah. 

Daripada ayat ini para ulama’ berpendapat bahawa sekiranya manusia dapat mengasingkan diri 
keluar dijalan Allah selama tiga hari dengan membersihkan diri dari fakir dunia, meninggalkan 
percakapan dunia dan menyibukkan diri dengan amalan dakwah, beribadah, belajar dan 
mengajar dan duduk dalam suasana agama sudah pasti akan memberi kesan didalam hati 
sanubari seseorang itu. Cinta pada agama akan datang, manusia akan membersihkan diri 
daripada dosa, bertaubat dan lebih hampir kepada Allah s.w.t. 

Demikianlah hikmah yang terdapat didalam masa tiga hari. Isyarat dari Al-Qur’an dan athar As- 
Sahabah inilah yang menjadi saranan oleh ahli jemaah Tabligh supaya setiap orang dapat 
melapangkan masa selama tiga hari. Disamping itu ia juga akan menimbulkan keghairahan untuk 
belajar agama dan mengislahkan diri sendiri. 

(Abu Abil Hasan Abn Musa - Soal Jawab Agama: Membahaskan Masalah Terkini Dalam 
Fekah: Bahagian Pertama - Klang Book Centre - Cetakan Pertama 2004 - m/s 260 - 266) 

Dalil dan hikmahnya keluar 40 hari 

Ramai orang mempersoalkan masalah ini. Dari manakah orang-orang tabligh ini mengambil dalil 
supaya keluar 40 hari. Sebenarnya bilangan 40 hari ini telah banyak disebut didalam al-Qur’an 
dan Hadith. Keberkatan yang ada padanya telah jelas apabila Allah s.w.t sendiri telah 
memerintahkan Musa a. s supaya menambah bilangan hari untuk bermunajat kepada Allah 
sebagaimana didalam al-Qur’an. 

Dan Kami telah menjanjikan kepada Musa (memberi Taurat) sesudah berlaku 30 malam dan 
Kami telah sempurnakan waktu yang telah ditetapkan oleh Tuhannya dengan sepuluh malam. 
Maka genaplah dari Tuhannya selama empat puluh malam (Al A’raf 142) 

Begitulah juga didalam Surah al Baqarah ayat 51. Allah s.w.t menyebut dengan janji-Nya kepada 
Nabi Musa a.s untuk mengurniakan Taurat setelah bermunajat selama empat puluh malam. 

Didalam hadith baginda s.a.w banyak sekali menyebut tentang bilangan 40 ini. Diantaranya ialah 
hadith yang diriwayatkan oleh Ibnu Mas’ud r.a beliau berkata daku mendengar Rasulullah s.a.w 
bersabda: 

Sesungguhnya salah seorang daripada kamu dicipta didalam perut ibu selama 40 hari sebagai 
nutfah kemudian 40 hari menjadi seketul darah kemudian menjadi segumpal daging kemudian 
dihantar kepadanya seorang malaikat untuk meniupkan roh dan menulis kepadanya empat 
kalimat. . . (HR Muslim) 

Dalam hadith yang lain ada dinukilkan bahawa barangsiapa bersembahyang selama 40 hari 
berjemaah tanpa ketinggalan takbiratul u-la akan mendapat dua jaminan. Satu keselamatan 
daripada neraka dan kedua bebas dari nifaq. 

Hazdrat Abdullah bin Abbas r.a berkata dihari kematian anak lelakinya, “lihatlah berapa ramai 
orang yang berada diluar”. Hambanya berkata orang ramai telah berkumpul. “Adakah telah 
cukup empat puluh orang?” Mereka menjawab “Ya, telah cukup”. Abdullah bin Abbas r.a 
berkata “hadirilah sembahyang jenazah kamu aku mendengar baginda s.a.w bersabda mana- 
mana orang Islam yang meninggal dunia dan disembahyangi oleh 40 orang yang tidak 
melakukan syirik melainkan telah menjadi hak kepada si mayat bahawa jaminannya pasti 
diterima”. 

Dalam hadith yang lain baginda s.a.w bersabda: 

“Barangsiapa mengikhlaskan dirinya kepada Allah selama 40 hari akan zahir sumber-sumber 
hikmah daripada hati melalui lidahnya”. 

Banyak lagi hadith yang seumpama dengan ini yang menunjukkan keberkatan dan keutamaan 
pada tempoh atau bilangan 40 hari ini. Kita dapat melihat seorang yang keluar dijalan Allah 
melatihkan dirinya dalam menjalani ketaatan selama 40 hari sudah pasti amalan ini akan terus 
dilakukan ketika berada di rumah atau dikampungnya. 


Mengapa Khuruj 3 Hari, 40 Hari dan 4 Bulan? 


Page 10 


Daripada hadith-hadith dan pandangan nuraniah inilah maka masyaikh dan ulama’ di dalam 
usaha ini menyarankan supaya setiap orang dapat melapangkan masa selama 40 hari mempelajari 
usaha dakwah dan mengislahkan diri masing-masing. 


Sumber: 

(Abu Abil Hasan Abn Musa - Soal Jawab Agama: Membahaskan Masalah Terkini Dalam 
Fekah: Bahagian Pertama - Klang Book Centre - Cetakan Pertama 2004 - m/s 266 -) 

